થોડા દિવસોમાં જ યશ આ નવા માહોલમાં સેટ થઇ ગયો. જ્યારે નરેશભાઈના મિત્રોને ત્યાં જમવા જવાનું થાય ત્યારે પણ યશને જે ભરપૂર પ્રેમભર્યો આવકાર મળે, મનગમતી વાનગી ખવડાવે અને બાદશાહી સ્વાગત કરે, એમના સ્કુટર પાછળ બેસાડી ફરવા લઇ જાય, એ જોઇને યશ વિચારે ચડે કે ‘મેં કોઈને પહેલાં જોયાં નથી, ઓળખતો પણ નથી પરંતુ હું પલ્લવીનો દીકરો છું એટલું જાણીને જ પલ્લવી ઉપરનું એમનું બધું વહાલ મારી પર વરસાવે છે. એટલું જ નહી હેતથી ભેટે અને કહે છે. તું બરાબર પલ્લવી ઉપર જ ગયો છે.’ આ બધું નજરે નિહાળીને યશ તો આભો જ થઇ ગયો. ઘરના માણસોને બાદ કરતાં આટલાં પ્રેમાળ માણસો અમેરિકામાં એણે કદી જોયાં ન હતાં.